b'\n_START_ARTICLE_\nKomisija za turno kolesarstvo PZS\n_START_PARAGRAPH_\nKomisije za turno kolesarstvo je strokovna komisija Planinske zveze Slovenije (PZS), ki skrbi za razvoj in popularizacijo turnega kolesarstva._NEWLINE_Ustanovljena je bila na osnovi 19. maja 2007 na skup\xc5\xa1\xc4\x8dini PZS sprejetega dopolnila statuta, ki je med dejavnosti \xc4\x8dlanov PZS dodal tudi dejavnost\xc2\xa0\xc2\xbbturno kolesarstvo\xc2\xab._NEWLINE_Ostale zvrsti gorskega kolesarstva (spust, cross-country, freeride... ) tekmovalnega zna\xc4\x8daja pa so domena kolesarskih organizacij, ki delujejo v skladu s pano\xc5\xbenimi in drugimi predpisi na primerno urejenih podro\xc4\x8djih.\n_START_SECTION_\nZgodovina\n_START_PARAGRAPH_\nZa\xc4\x8detki takrat poimenovanega gorskega kolesarjenja segajo v pozna \xc5\xa1estdeseta leta, ko je skupina fantov v Marin County v Kaliforniji obula kolesa v \xc5\xa1iroke narebrane pla\xc5\xa1\xc4\x8de, okrepila okvirje in dodala razni\xc4\x8dne izbolj\xc5\xa1ave ter se pri\xc4\x8dela spu\xc5\xa1\xc4\x8dati po strmih poteh. Razvoj je bil bliskovit. Kmalu so se pri\xc4\x8dele razvijati tudi netekmovalne oblike gorskega kolesarstva, kar so omogo\xc4\x8dila vse bolj zmogljiva kolesa. Vo\xc5\xbenjo po poteh, ki so bile do tedaj namenjene samo pe\xc5\xa1cem, so v planinskih krogih poimenovali turno kolesarstvo. Izraz turno prihaja od pojma, da planinci v gore hodijo na turo.\n_START_SECTION_\nIzobra\xc5\xbeevanje\n_START_PARAGRAPH_\nCilj programov, ki jih izvaja Komisija je usposobiti strokovne kadre za vodenje turno kolesarskih izletov. Izobra\xc5\xbeevanje je namenjeno pridobitvi strokovnega naziva turno-kolesarski vodni I in II, ki je usposobljen za vodenje kolesarskih tur po javnih cestah, gozdnih cestah, poljskih poteh in utrjenih gozdnih vlakah._NEWLINE_Turno-kolesarski vodnik I (TKV I) je osnovna stopnja usposobljenosti, namenjena predvsem vodenju kolesarskih izletov po hribovitem terenu, ki so po te\xc5\xbeavnosti in orientaciji srednje zahtevni._NEWLINE_Kandidat mora biti star najmanj 18 let, imeti mora opravljen te\xc4\x8daj prve pomo\xc4\x8di v obsegu snovi, kot je opisana v u\xc4\x8dbeniku Planinska \xc5\xa1ola, biti mora \xc4\x8dlan planinskega dru\xc5\xa1tva in ustrezno zdrav. Uspe\xc5\xa1no mora opraviti teoreti\xc4\x8dni sprejemni izpit in preizkusno turo ter osnovni te\xc4\x8daj. Predmetnik obsega naslednjo snov: organiziranost kolesarjev, zakonodaja, moralna in pravna odgovornost, teorija in metodika kolesarskega treninga, prehrana, psihologija vodenja, varstvo narave, planinske in kolesarske poti, prva pomo\xc4\x8d, orientacija in na\xc4\x8drtovanje ture, vodenje in varnost skupine, oprema turnega kolesarja, tehnika vo\xc5\xbenje kolesa._NEWLINE_Za uspe\xc5\xa1no dokon\xc4\x8danje usposabljanja mora biti kandidat prisoten na celotnem programu usposabljanja, opraviti mora vse izpite in v 30 dneh po izpitu oddati \xc5\xa1e seminarsko nalogo. S pozitivno oceno postane pripravnik za turno-kolesarskega vodnika I. Za dokon\xc4\x8dno pridobitev strokovnega naziva mora najkasneje v treh letih pod vodstvom mentorja uspe\xc5\xa1no voditi najmanj 5 tur._NEWLINE_Vodnik mora vsaka tri leta podalj\xc5\xa1evati licenco in opraviti licen\xc4\x8dno usposabljanje.._NEWLINE_Turno-kolesarski vodnik II (TKV II) je usposobljen za vodenje zahtevnej\xc5\xa1ih kolesarskih tur v te\xc5\xbejem terenu, ki jih bo lahko dopolnil s klasi\xc4\x8dnim pe\xc5\xa1 vzponom na vrhove, v skladu njegovo vodni\xc5\xa1ko usposobljenostjo za vodenje kopnih tur. Usposobljen je za vodenje po vseh poteh, kjer zahtevnost spusta ne prese\xc5\xbee S5 po Paternujevi sedem-stopenjski lestvici (zahtevni spusti po strmih poljskih poteh, strmih grajenih gozdnih vlakah in stezah s pogostimi ovirami, pri \xc4\x8demer manj izku\xc5\xa1eni udele\xc5\xbeenci ture mesta S5 prehodijo)._NEWLINE_Program usposabljanja TKV II je nadgradnja programa usposabljanja TKV I. Usposabljanja se lahko udele\xc5\xbeijo vodniki PZS z licenco A kategorije, ki so tri leta zaporedoma aktivni in so opravili osnovno usposabljanje. Da postane kandidat mora opraviti preskusno turo, mora pa imeti tudi odpravljenih najmanj 20 samostojnih kolesarskih tur med katerimi vsaj 5 dosega zahtevnost spusta S5. Po usposabljanju mora opraviti teoreti\xc4\x8dni in prakti\xc4\x8dni izpit ter oddati seminarsko nalogo. Po kon\xc4\x8danem usposabljanju postane pripravnik. V treh letih mora pod nadzorom voditi najmanj pet razli\xc4\x8dnih tur, pri najmanj dveh registriranih TKV II - mentorjih._NEWLINE_Naziv turno-kolesarski vodnik je trajen, za opravljanje dejavnosti pa je potrebno vsaka tri leta potrjevati licenco.\n_START_SECTION_\nZakonske podlage\n_START_PARAGRAPH_\nZato, da se dejavnost turnega kolesarstva lahko izvaja v naravi, je potrebno spo\xc5\xa1tovati vrsto zakonskih dolo\xc4\x8dil iz naslednjih zakonov: Zakon o planinskih poteh, Zakon o gozdovih, Zakon o ohranjanju narave, Zakon o graditvi objektov, Zakon o pravilih cestnega prometa, Zakon o voznikih, Zakon o cestah in Zakon o \xc5\xa1portu.'